Μικροπολιτική ακόμη και με το σοβαρό θέμα των αυτοκτονιών κάνει η ΝΔ, με τον Γιάννη Βρούτση να βρίσkεται σε αντιπολιτευτικό «οίστρο».

«Η ΕΛΣΤΑΤ σταμάτησε να δημοσιοποιεί στατιστικά για τις αυτοκτονίες από το 2015, έπειτα από πίεση και εντολή του ΣΥΡΙΖΑ», δήλωσε σήμερα ο Γιάννης Βρούτσης σε συνέντευξη που παραχώρησε στον τηλεοπτικό σταθμό ΣΚΑΪ.

«Η Ελλάδα δεν μπορεί να γυρίσει πίσω και η ΝΔ δεν θα χτίσει την πολιτική της αντιπαράθεση σε τέτοιες αθλιότητες» επεσήμανε ο κ. Βρούτσης και συμπλήρωσε ότι το κόμμα του καταδικάζει αυτή «την πολιτική χυδαιότητα».

Την έντονη αντίδραση της Ελληνικής Στατιστικής Αρχής προκάλεσαν οι κατηγορίες του τομεάρχη Εργασίας της ΝΔ.

Όπως χαρακτηριστικά ανέφερε η ανακοίνωση της αρχής:

«Τα δεδομένα για τις αιτίες θανάτων τόσο για το 2015 όσο και για το 2016 είναι ανηρτημένα στην ιστοσελίδα της ΕΛΣΤΑΤ όπου μπορούν να ανατρέξουν οι ενδιαφερόμενοι.

Σημειώνεται ότι οι στατιστικές φυσικής κίνησης πληθυσμού σύμφωνα με τον Κανονισμό (1260/2013του Ε. Κοινοβουλίου και του Συμβουλίου) καταρτίζονται ένα (1) έτος μετά το τέλος του έτους αναφοράς ενώ οι στατιστικές για τις αιτίες θανάτου (στις οποίες περιλαμβάνονται και οι αυτοκτονίες), σύμφωνα με τον Κανονισμό (1338/2008 του Ε. Κοινοβουλίου και του Συμβουλίου) δύο (2) έτη μετά το τέλος του έτους αναφοράς.

Ο κύριος λόγος της διαφοράς στις προθεσμίες είναι ότι για τις αιτίες θανάτου και συγκεκριμένα για περιπτώσεις αιφνίδιων και βίαιων θανάτων απαιτούνται επιπλέον έλεγχοι και αναμένονται αποτελέσματα ερευνών ή εργαστηριακών εξετάσεων ώστε να προσδιοριστεί τόσο η εσωτερική αιτία (για περιπτώσεις εσωτερικών παθολογικών αιτιών) όσο και η εξωτερική αιτία (αυτοκτονία, ανθρωποκτονία ή ατύχημα) για τις περιπτώσεις βίαιων θανάτων»